钦定古今图书集成/理学汇编/学行典/第139卷 > 袁采世范 > 《处世》
## 钦定古今图书集成/理学汇编/学行典/第139卷 > 袁采世范 > 《处世》

世有无知之人，不能一概礼待乡曲，而因人之富贵
贫贱，设为高下等级。见有资财、有官职者，则礼恭而
心敬。资财愈多，官职愈高，则恭敬又加焉。至亲贫者
贱者，则礼傲而心慢，曾不少顾恤。殊不知彼之富贵
非我之荣，彼之贫贱非我之辱，何用高下分别如此
长厚？有识君子必不然也。　人之性行，虽有所短，必
有“所长。”与人交游，若常见其短而不见其长，则时日
不可同处。若常念其长而不顾其短，虽终身与之交
游可也。　人有詈人而人不答者，人必有所容也，不
可以为人之畏我，而更求以辱之。为之不已，人或起
而我应，恐口噤而不能出言矣。人有讼人而人不校
者，人必有所处也，不可以为人畏我，而更求以攻之。
为之不已，人或出而我辩，恐理亏而不能逃罪矣。
亲戚故旧，人情厚密之时，不可尽以密私之事语之，
恐一旦失欢则前日所言皆他人所凭以为争讼之
资。至有失欢之时，不可尽以切实之语加之，恐忿气
既平之后，或与之通好结亲，则前言可愧。大抵忿怒
之际，最不可指其隐讳之事，而暴其父祖之恶。吾之
一时怒气所激，必欲指其切实而言之，不知彼之怨
恨深入骨髓。古人谓“伤人之言，深于矛戟”是也。俗亦
谓“打人莫打膝，道人莫道实。”　与人交游，无问高下，
须常和易，不可妄自尊大，修饰边幅。若言行崖异，则
人岂复相近。然又不可太昵狎，樽酒会聚之际，固当
歌笑尽欢，恐嘲讥中触人忌讳，则忿争兴焉。